Mgbọ Jisọs oriaakbe uriaak ya isan̄a,
ọmọ mè ebi udun̄ kan̄ enanan̄a me ere ya ije isaba iteke Kidọrọn,
isi inin̄ emen uko ge ewopbe uti olifu me emen me usaba agan̄ ya.
Judas ogwu òleleke Jisọs inyi ekpan̄ îriọọn̄ si ere ya,
mije,
Jisọs mè ebi udun̄ kan̄ mîwuuk lek ikisi ere ya isi isiki efuuk.
Mgbọ Jisọs mè ebi udun̄ kan̄ ekupbe me ere ya,
Judas osasa urum ebi akọn̄ mè usini ebi ìkibem Uwu Mbuban,
ebi ebi ibot ngwugwa mè ebi Farisi eriabe ibe enetet Jisọs,
igbaalek ije inu me ere ya.
Otutuuk ife cha mîkaan̄ ukan̄ nlak,
mè mkpukan̄,
mè nroon̄ akọn̄ me ubọk isa inu.
Jisọs orọriọọn̄ otutuuk inu òbosibi inyi ọmọ mgbọ ya,
mè inan̄a me etete ebi melek kan̄ isibi ije isi ikweek ife cha,
mè ido ema ibe,
“Ìre ekene ke enyi ekiweek?”
Ema efọfọọk ibe ke ema ekiweek Jisọs ogwu Najeret.
Jisọs obebe ema,
“Emi ire ene ya.”
Judas ogwu òboleke Jisọs inyi ekpan̄ òwa si melek ife cha okekebe.
Mgbọ Jisọs otumube inyi ema ibe,
“Emi ire ene ya,”
ema eririki,
mè itọp lek inyi udun̄,
mè irurọn̄ọ me ijọn̄.
Jisọs okpọkpọk ido ema ibe,
“Ìre ekene ke enyi ekiweek?”
Ema efọfọọk ibe ke ema ekiweek Jisọs ogwu Najeret.
Jisọs ofọfọọk ema ibe,
“Ntumu inyi enyi ibe ke emi nre ene ya.
Ire emi ke enyi ekiweek,
ìtet emi,
mè ìtele ebi melek n̄a chi,
mè efon.”
Ikọ yi onenirọ iso ikọ Jisọs otumube inyi ogwu Ute ibe,
“Otutuuk ebi owu onyibe emi,
kpunu ene geege ògagak emi ichep.”
Mgbọ ya,
Saimọn Pita owọwọọk oge akọn̄ kan̄ isibi,
mè ikep gwun̄ uwu ogwu òban Awaji utọn̄ agan̄ ulom ifieek.
Erieen̄ ogwu enerieen̄ ya ìre Malikọs.
Jisọs ogagana inyi Pita ibe,
“Ben oge akọn̄ kwun̄ tap me emen ogan.
Ìre òkaweek ibe emi ǹnwọ inu ònan̄a me emen ekpen̄ ufialek eyi Nte n̄a obe emi ǹnwọ?”
Ebi akọn̄ cha melek ogwu ibot kiban̄,
mè ebi ìkibem Uwu Mbuban etetet Jisọs ibọp,
mè isa ọmọ idasi inu me isi kè Anas ogwu nte nwa kè Keyefas ogwu òban Awaji me acha ya.
Keyefas yi ore ogwu òtutumu inyi ebi Ju ibe ke mônwọn ibe ene ge ikwu mkpa me ibot otutuuk ene.